भोपाल। भाजपा और कांग्रेस दोनों ही दलों की चुनावी रणभेरी की आवाज फिलहाल पार्टी के भीतर से ही गूंजे बगावत के बिगुल में दबती नजर आ रही है। दोनों दलों के बागियों में दिग्गज नेताओं के करीबी भी कम नहीं हैं। पिछले चुनावों में बागियों की संख्या कम होती थी तो पार्टियां इन्हें बाहर का रास्ता दिखा देती थी। इस बार ये काम बहुत मुश्किल दिख रहा है, इसलिए मान-मनौव्वल कर रही हैं। भाजपा के करीब 70 तो कांग्रेस के 71 से ज्यादा बागियों ने निर्दलीय या दूसरे दलों से पर्चा दाखिल किया है। मुख्यमंत्री ने देर शाम सुहास भगत को बुलाकर बागियों का ब्योरा लिया है। उधर, नरेंद्र सिंह तोमर और विनय सहस्रबुद्धे को बागियों से पर्चा वापस करवाने का जिम्मा सौंपा है।